Ο κανονισμός καθορίζει τους σκοπούς και τους στόχους του Ευρωπαϊκού Οργανισμού Περιβάλλοντος (EΟΠ) και του ευρωπαϊκού δικτύου πληροφοριών και παρατηρήσεων σχετικά με το περιβάλλον (ΕΔΠΠΠ). Ο κανονισμός συμβάλλει στην παροχή πληροφοριών, στηρίζοντας τη διαμόρφωση της περιβαλλοντικής πολιτικής της Ευρωπαϊκής Ένωσης (ΕΕ). Ο ΕΟΠ είναι ένας αποκεντρωμένος οργανισμός της ΕΕ. Στόχος του είναι να παρέχει αντικειμενικές, αξιόπιστες και συγκρίσιμες πληροφορίες για την περιβαλλοντική προστασία και βελτίωση και για την υποστήριξη της βιώσιμης ανάπτυξης ώστε: να λαμβάνονται μέτρα για την προστασία του περιβάλλοντος· να αξιολογούνται τα αποτελέσματα των εν λόγω μέτρων· να εξασφαλίζεται η ορθή ενημέρωση του κοινού ως προς την κατάσταση του περιβάλλοντος· και τα κράτη μέλη της ΕΕ και τα θεσμικά όργανα της ΕΕ να έχουν την απαραίτητη τεχνική και επιστημονική υποστήριξη. Ο οργανισμός είναι επιφορτισμένος με τα ακόλουθα κύρια καθήκοντα: τη συλλογή, επεξεργασία και ανάλυση των δεδομένων ούτως ώστε να παρέχονται αντικειμενικές πληροφορίες στην ΕΕ, οι οποίες είναι απαραίτητες για τη θέσπιση αποτελεσματικών περιβαλλοντικών πολιτικών· τη συμβολή στην παρακολούθηση και στην εφαρμογή περιβαλλοντικών μέτρων· την καταγραφή, εκτίμηση και διάδοση δεδομένων σχετικά με την κατάσταση του περιβάλλοντος στην κοινή γνώμη· τη συγκρισιμότητα των δεδομένων σε όλη την Ευρώπη· την προώθηση της ενσωμάτωσης των δεδομένων της ΕΕ σε διεθνή προγράμματα για την παρακολούθηση του περιβάλλοντος, όπως αυτά του Οργανισμού Ηνωμένων Εθνών· την ενθάρρυνση της ανάπτυξης μεθόδων για την αποτίμηση του κόστους των ζημιών που προξενούνται στο περιβάλλον και του κόστους των πολιτικών πρόληψης, προστασίας και αποκατάστασης· την ενθάρρυνση της ανταλλαγής πληροφοριών σχετικά με τις καλύτερες διαθέσιμες τεχνολογίες για την πρόληψη ή τη μείωση των ζημιών που προξενούνται στο περιβάλλον· και τη δημοσίευση, ανά πενταετία, έκθεσης για την κατάσταση, τις τάσεις και τις προοπτικές στον τομέα του περιβάλλοντος. Τα δεδομένα που καλύπτονται, μεταξύ άλλων, είναι: η ατμοσφαιρική ρύπανση και η ηχορύπανση· το νερό και το θαλάσσιο περιβάλλον· η κατάσταση του εδάφους και η βιοποικιλότητα — τα οικοσυστήματα· η χρήση της γης και οι φυσικοί πόροι· η κυκλική οικονομία, η αποδοτική χρήση των πόρων και τα απόβλητα· οι χημικές ουσίες· οι θάλασσες και οι ακτές της Ευρώπης· ο μετριασμός των επιπτώσεων της κλιματικής αλλαγής και η προσαρμογή. Το διοικητικό συμβούλιο του ΕΟΠ αποτελείται από έναν εκπρόσωπο από κάθε μία από τις 32 χώρες μέλη (27 κράτη μέλη, Ελβετία, Ισλανδία, Λιχτενστάιν, Νορβηγία, και Τουρκία), δύο εκπροσώπους από την Ευρωπαϊκή Επιτροπή και δύο επιστημονικούς εμπειρογνώμονες που διορίζονται από το Ευρωπαϊκό Κοινοβούλιο. Ένας εκτελεστικός διευθυντής είναι υπεύθυνος για την καθημερινή διαχείριση. Ο ΕΟΠ συνεργάζεται με άλλους ευρωπαϊκούς και διεθνείς φορείς, όπως η Στατιστική Υπηρεσία της ΕΕ και το Κοινό Κέντρο Ερευνών της Επιτροπής, το Πρόγραμμα των Ηνωμένων Εθνών για το Περιβάλλον και ο Παγκόσμιος Οργανισμός Υγείας. Το ΕΔΠΠΠ, που συντονίζεται από τον ΕΟΠ, είναι το δίκτυο πληροφοριών της ΕΕ για περιβαλλοντικά ζητήματα και αποτελείται από τις 32 χώρες μέλη και τις έξι συνεργαζόμενες χώρες του ΕΟΠ (Αλβανία, Βοσνία και Ερζεγοβίνη, Κόσοβο*, Μαυροβούνιο, Βόρεια Μακεδονία και Σερβία). Ο κανονισμός (ΕΕ) 2021/1119, το ευρωπαϊκό νομοθέτημα για το κλίμα (βλ. σύνοψη), πρόσθεσε ένα ακόμα άρθρο (άρθρο 10 παράγραφος α) στον κανονισμό (ΕΚ) αριθ. 401/2009 που θεσπίζει μια ευρωπαϊκή επιστημονική συμβουλευτική επιτροπή για την κλιματική αλλαγή. Η συμβουλευτική επιτροπή απαρτίζεται από 15 ανεξάρτητους επιστημονικούς εμπειρογνώμονες υψηλού επιπέδου που καλύπτουν ευρύ φάσμα σχετικών ειδικοτήτων. Τα μέλη της συμβουλευτικής επιτροπής διορίζονται για 4 έτη από το διοικητικό συμβούλιο του ΕΟΠ, κατόπιν ανοικτής και αυστηρής διαδικασίας επιλογής. Τα μέλη διορίζονται υπό την προσωπική τους ιδιότητα και επιλέγονται με βάση την επιστημονική τους αριστεία, την ευρύτερη εμπειρογνωμοσύνη και την επαγγελματική πείρα.